Fjellet er en del av et kystalpint landskap tett på fjordene. Fjellet er omgitt av trinnvise botndaler med småvann, slik som Austpollvatnet, Øvre Storelvvatnet og Vestervatnan. Dette er en landskapstype som tydelig viser lokalglasial påvirkning. Selve tinden var sannsynligvis en nunatak i siste istid. Fjellene utgjør et system av egger, topper og botner som henger sammen med hverandre i dette landskapet, og egga mellom Vestbotntinden og Vestpolltinden er skarp.